b"\n_START_ARTICLE_\nJean de Sainte-Colombe\n_START_SECTION_\nBiografia\n_START_PARAGRAPH_\nEs coneixen pocs detalls de la seva vida: ni el nom dels seus pares, ni les dates exactes de naixen\xc3\xa7a i mort, per\xc3\xb2 recentment s'ha sabut el seu nom de pila, tot i que algunes fonts parlen d'un Agust\xc3\xad d'Autrecourt, Sieur de Sainte-Colombe, i que va tenir com a professor el m\xc3\xbasica de tiorba i viola de gamba Nicolas Hotman. Es tenen diversos testimonis de les seves grans capacitats com a gambista, sobretot de la m\xc3\xa0 dels seus alumnes, entre els quals es compten Danoville, Jean Desfontaines, Marin Marais, Pierre M\xc3\xa9liton i Jean Rousseau._NEWLINE_\xc3\x89s possible que ell estigui a l'origen de l'addici\xc3\xb3 d'una setena corda a la viola d'arc baixa. Jean Rousseau assenyala que ell dominava l'art de la viola a la perfecci\xc3\xb3, fet que reapareix a l'obra actual de Pascal Quignard Tous les matins du monde (que despr\xc3\xa9s es va portar al cinema amb el mateix t\xc3\xadtol) que mostra el proc\xc3\xa9s d'aprenentatge de Marin Marais de la m\xc3\xa0 de Sainte-Colombe, i en el qual \xc3\xa9s presentat com un home relativament auster. Probablement formava part de la noblesa de Li\xc3\xb3 i se sap que donava concerts a casa seva. Mai no va ser un m\xc3\xbasic de la cort reial, tot i que des de finals dels 60 vivia a Par\xc3\xads prop de Saint-Germain l'Auxerrois, i prop, tamb\xc3\xa9, del domicili dels seu gran deixeble, Marais._NEWLINE_Diversos testimonis donen idea d'un personatge de vida austera, discreta i poc amiga de mostrar-se i de deixar pistes fins i tot sobre el que va ser la seva vida, fet que es continua resistint als investigadors actuals. Aix\xc3\xb2, i la relaci\xc3\xb3 que va mantenir amb certs personatges porta a pensar que potser es va moure en ambients protestants; de fet, les seves dues filles es van casar amb protestants._NEWLINE_El tombeau que li va dedicar Marin Marais data de 1701, cosa que podria fer pensar que la seva mort fou en aquella data, per\xc3\xb2 el seu nom ja no en censos de m\xc3\xbasics residents a Par\xc3\xads de l'any 1691 ni del 1696._NEWLINE_Se li coneixen un total de 180 peces per a viola de gamba sola i unes altres 67 per a dues violes, la qual cosa fa d'ell un compositor for\xc3\xa7a prol\xc3\xadfic i ens d\xc3\xb3na una idea del virtuosisme de qu\xc3\xa8 era capa\xc3\xa7. Compon en els patrons de dansa habituals a la Fran\xc3\xa7a de l'\xc3\xa8poca, per\xc3\xb2 tamb\xc3\xa9 sobre un patr\xc3\xb3 de pianelle, que no es troba en cap altre compositor; escriu uns preludis molt m\xc3\xa9s llargs del que era habitual i sovint transgredeix les normes de l'harmonia amb quintes paral\xc2\xb7leles i disson\xc3\xa0ncies que no resolen. Tamb\xc3\xa9 \xc3\xa9s poc habitual el seu tractament de les repeticions de les seccions de les danses, els doubles, que molt sovint no tenen la mateixa llargada que la primera part."